S-15/2018

Mál þetta, sem dómtekið var að lokinni aðalmeðferð 26. september 2018, er höfðað með ákæru héraðssaksóknara, útgefinni 4. janúar 2018, á hendur L-kk-þgf B-kk-þgf, kt. 000000-0000, [...], „fyrir stórfellt fíkniefnalagabrot, með því að hafa þriðjudaginn 1. mars 2016, að [...] Reykjanesbæ, haft í vörslum sínum, í sölu- og dreifingarskyni, samtals 27 kannabisplöntur, 1.757,34 g af kannabislaufi, 1.479,40 g af kannabisstönglum og 9.581,28 g af maríhúana og að hafa um skeið fram til þess dags ræktað greindar plöntur.

Telst brot þetta varða við 173. gr. a almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.

Jafnframt er þess krafist að gerðar verði upptækar framangreindar 27 kannabisplöntur, 1.757,34 g af kannabislaufi, 1.479,40 g af kannabisstönglum og 9.581,28 g af maríhúana, samkvæmt heimild í 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, sbr. reglugerð nr. 848/2002. Jafnframt er þess krafist að ákærði verði dæmdur til að sæta upptöku á 3 ræktunartjöldum, 7 lömpum og 6 viftum, sem lögregla lagði hald á samkvæmt heimild í 7. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.“ Ákærði játar sök að öðru leyti en því að hann telur rétt magn maríhúanas hafa verið mun lægra en í ákæru greinir. Hann krefst vægustu refsingar sem lög leyfi.

Málavextir

Samkvæmt lögregluskýrslu var lögreglu tilkynnt um mikla kannabislykt í stigagangi fjölbýlishússins [...] í Reykjanesbæ. Lögregla fór þangað og frá íbúð [...] bárust kannabislykt og hljóð úr viftum. Á póstkassa íbúðarinnar voru ákærði og [...] skráð. Nokkuru síðar var ákærði handtekinn er hann kom í íbúðina. Í skýrslunni segir að greinilega hafi mátt sjá að umfangsmikil kannabisræktun hafi farið fram í íbúðinni.

Samkvæmt efnaskýrslu lögreglustjóra, prentaðri 2. marz 2016, voru haldlagðar í íbúðinni sextán kannabisplöntur 81-90 cm á hæð sem alls vógu 9.192,44 g; ellefu kannabisplöntur 10-20 cm hæð sem alls vógu 47,68 g; maríhúana í fimm bréfpokum alls 7.265,7 g; maríhúana „blandað af muldum skunkum og laufum“, 2.315,58 g; kannabisstönglar, 1.479.4 g og kannabislauf, „[u]ppsóp, blanda af stönglum, laufum og mold“, 1.757,34 g.

Undir rekstri málsins fór ákærði fram á endurvigtun maríhúanans og fór hún fram 14. maí 2018. Samkvæmt skýrslu mældist það efni, sem við upphaflega vigtun var 7.265,7 g, 2031,76 g, en það efni, sem við upphaflega vigtun var 2.315,58 g var við endurvigtun 454,87 g.

Í málinu liggur matsgerð rannsóknarstofu Háskóla Íslands í lyfja- og eiturefnafræðum, dags. 30. marz 2016, en rannsóknarstofan fékk hluta haldlagðra efna til rannsóknar. Er fyrra sýni lýst svo að þar hafi verið græn planta, 550,54 g við komu en 200,52 g eftir þurrkun. Sýnið hafi verið kannabis, magn tetrahýdrókannabínóls í þurru sýni hafi verið 12 mg/g en reiknað magn þess í sýni við komu 4,4 mg/g. Síðara sýni er lýst svo að það hafi verið græn planta, 0,85 g við komu en 0,7 g eftir þurrkun. Sýnið hafi verið kannabis, magn tetrahýdrókannabínóls í þurru sýni verið 15 mg/g en reiknað magn þess í sýni við komu 12 mg/g.

Skýrslur fyrir dómi

Ákærði kvaðst viðurkenna brot sitt. Hins vegar væri ákært fyrir meira magn en rétt væri enda hefði haldlagt efni verið rennandi blautt við haldlagningu en yrði mun léttara eftir að hafa þornað. Efnið hefði aðeins verið í þurrkun í fáar klukkustundir þegar lögregla hefði lagt hald á það. Sjálfur teldi hann sanngjarnt að miða við að söluhæft efnið hefði verið eitt og hálft til tvö kílógrömm að þyngd, eða svo.

Ákærði sagðist hafa fengið eina uppskeru áður en sú ræktun hafa gengið illa. Hann hefði eftir að málið kom upp farið í meðferð og hefði snúið við blaðinu.

Vitnið B sérfræðingur í tæknideild lögreglustjórans á höfuðborgarsvæðinu kvaðst hafa alfarið unnið við vigtun fíkniefna frá árinu 2004.

Vitnið staðfesti skýrslur sínar og sagði að eftir því sem það myndi hefði ekkert óeðlilegt verið við upphaflega vigtun efnanna. Í öllum plöntum væri „dálítið mikill raki“ en ef efni væru óvenjulega blaut væri það tekið fram á efnaskýrslu. Efnin hefðu „mjög líklega ekki“ verið óvenjublaut í þetta sinn og líklega ekkert óeðlilegt við vigtunina.

Vitnið sagði niðurstöður endurvigtunar mjög eðlilegar enda væri mikil uppþornun úr efnunum og „þetta verður alveg skrælþurrt“.

Niðurstaða

Ákærði játar sök að öðru leyti en því að hann telur magn maríhúanas stórlega ofsagt í ákæru. Hið haldlagða efni hafi verið blautt en miða beri við þyngd efnisins þurrs.

Þau efni sem málið snýst um voru vegin hjá tæknideild lögreglu og er efnaskýrsla sú er fyrir liggur í málinu prentuð daginn eftir haldlagningu. Ekkert hefur komið fram um að óeðlilega hafi verið staðið að vigtun og meðferð lögreglu á efnunum. Gögn málsins gefa ekki til kynna að efnin hafi verið óvenjulega blaut en vitnið B bar fyrir dómi að að slíks yrði getið á efnaskýrslu. Verður að telja sannað í málinu að efnin, sem haldlögð voru, hafi þá verið af þeirri þyngd sem efnaskýrslan segir til um. Breytir niðurstaða nýrrar vigtunar, rúmum tveimur árum síðar, ekki því að sannað er með efnaskýrslu lögreglu að ákærði hafði í vörzlum sínum hinn 1. marz 2016 það magn efna sem þar og í ákæru er tilgreint. Er hann þannig sannur að sök samkvæmt ákæru og hefur unnið sér til refsingar, en háttsemi hans er rétt færð til refsiheimildar í ákæru. Ákærða hefur samkvæmt sakavottorði ekki verið gerð refsing áður. Brot hans nú er hins vegar stórfellt. Á hinn bóginn verður að horfa til þess að brot ákærða var framið í marz 2016 en ákæra er gefin út í janúar 2018. Refsing ákærða ákveðst fangelsi í fimmtán mánuði en þegar á allt er horft verður ákveðið að fullnustu tólf mánaða af henni verði frestað og niður falli hún að liðnum þremur árum haldi ákærði almennt skilorð. Ákærða verður gert að greiða málsvarnarlaun skipaðs verjanda síns, G-kk-ef N-kk-ef G-kk-ef lögmanns, 496.000 krónur með virðisaukaskatti, og 221.910 króna annan sakarkostnað. Upptökukröfur verða teknar til greina eins og í dómsorði greinir. Gætt var 1. mgr. 184. gr. laga nr. 88/2008. Af hálfu ákæruvaldsins fór með málið K-kvk-nf H-kvk-nf saksóknarfulltrúi. Þ-kk-nf D-kk-nf héraðsdómari kveður upp dóm þennan.

D Ó M S O R Ð

Ákærði, L-kk-nf B-kk-nf, sæti fangelsi í fimmtán mánuði. Fullnustu tólf mánaða af refsingunni skal frestað og niður skal hún falla að liðnum þremur árum haldi ákærði almennt skilorð 57. gr. laga nr. 19/1940.

Ákærði greiði 496.000 króna málsvarnarlaun skipaðs verjanda síns, G-kk-ef N-kk-ef G-kk-ef, og 221.910 króna annan sakarkostnað.

Upptæk eru gerð 27 kannabisplöntur, 1.757,34 g af kannabislaufi, 1.479,40 g af kannabisstönglum, 9.581,28 g af maríhúana, þrjú ræktunartjöld, sjö lampar og sex viftur sem lögregla lagði hald á við rannsókn málsins.

Þ-kk-nf D-kk-nf